Aproape jumătate din cele 50 de geamanduri plasate recent pe râul Narva pentru a marca rutele de navigaţie au fost îndepărtate în primele ore ale zilei de joi, a declarat poliţia şi poliţia de frontieră din Estonia, potrivit Reuters.
Modificările naturale ale albiei râului fac necesară refacerea anuală a rutelor de navigaţie, a precizat autoritatea, adăugând că amplasarea balizelor între Rusia şi Estonia a fost un subiect de dispută de la începutul războiului din Ucraina în 2022.
Ministerul rus al Apărării a publicat la începutul acestei săptămâni pentru scurt timp o propunere de revizuire a frontierei maritime a Rusiei în estul Mării Baltice, dar ulterior a şters-o de pe un portal oficial după ce a creat îngrijorare în rândul membrilor NATO, inclusiv în Estonia.
Nu e clar dacă îndepărtarea geamandurilor de pe Narva a avut legătură cu planul rusesc privind frontiera din Marea Baltică.
Ministerul estonian de Externe a declarat că a tratat îndepărtarea geamandurilor ca pe un incident provocator la frontieră şi că va cere o explicaţie, precum şi returnarea imediată a balizelor.
Râul Narva porneşte dintr-un lac situat între Rusia şi Estonia şi ajunge în Golful Finlandei, parte a Mării Baltice.
Purtătoarea de cuvânt a Ministerului rus de Externe, Maria Zaharova, a declarat joi că frontierele Rusiei la Marea Baltică ar trebui să fie în conformitate cu dreptul internaţional şi că activitatea Ministerului Apărării pentru clarificarea frontierei este de natură tehnică.